TOP ของดี ราคาถูก
ประเด็นที่น่าสนใจของคำถามเรื่องนี้อยู่ที่ การเข้าลงทุนในแต่ละรอบมาจากรูปแบบการเคลื่อนตัวของหุ้นเป็นหลัก ซึ่งเป็นการตอกย้ำว่า ตัวนักลงทุนมีลักษณะค่อนไปทางนักอ่านสัญญาณเทคนิค จึงชอบดูรูปแบบการเคลื่อนตัวของหุ้นมากกว่าปัจจัยพื้นฐาน ซึ่งเป็นกระบวนการทางความคิดที่น่าสนใจไม่ใช่น้อยเลยทีเดียว
18 พ.ย. 2560

ตีแผ่บจ.ดัง
คุณจักรกริช จาก อ.เมืองลพบุรี จ.ลพบุรี พูดถึงสถานการณ์ของหุ้นโรงกลั่นช่วงนี้ค่อนข้างฮอตเป็นอย่างมาก ไม่ว่าจะเป็นโรงกลั่นที่เคยย่ำแย่ ก็กลับมามีชีวิตชีวามากขึ้น ส่วนโรงกลั่นที่ดีอยู่แล้วก็ดียิ่งขึ้นไปอีกเช่นกัน โดยเที่ยวนี้ผมค่อนข้างสนใจหุ้น TOP หรือ บริษัท ไทยออยล์ จำกัด (มหาชน) มากกว่าหุ้นตัวอื่นๆ เพราะเป็นหุ้นที่มีไซเคิลขึ้นลงค่อนข้างชัดเจนในปีนี้ และเชื่อว่า ในปีหน้าก็ยังร้อนแรงอีกเช่นกัน จึงอยากให้อาจารย์พูดถึงวัฏจักรของหุ้นตัวนี้สักหน่อยครับ
 
ประเด็นที่น่าสนใจของคำถามเรื่องนี้อยู่ที่ การเข้าลงทุนในแต่ละรอบมาจากรูปแบบการเคลื่อนตัวของหุ้นเป็นหลัก ซึ่งเป็นการตอกย้ำว่า ตัวนักลงทุนมีลักษณะค่อนไปทางนักอ่านสัญญาณเทคนิค จึงชอบดูรูปแบบการเคลื่อนตัวของหุ้นมากกว่าปัจจัยพื้นฐาน ซึ่งเป็นกระบวนการทางความคิดที่น่าสนใจไม่ใช่น้อยเลยทีเดียว
เนื่องจากบอกให้คนทั่วไปได้รู้ว่า การจับสัญญาณของหุ้นก็เป็นเรื่องที่สำคัญไม่แพ้เรื่องของตัวเลขผลประกอบการ และหากทำทั้ง 2 เรื่องควบคู่กันได้ ย่อมทำให้ความเสี่ยงในการลงทุนลดลงอย่างมีนัยสำคัญ พร้อมกับเปิดโอกาสในการทำกำไรได้มากขึ้น
ที่สำคัญคือ TOP หรือ บริษัท ไทยออยล์ จำกัด (มหาชน) เป็นหุ้นที่มีรูปแบบเหมือนกับที่ คุณจักรกริช  คิดไว้พอดี และเมื่อดูจากสัญญาณเทคนิคไปพร้อมกับปัจจัยพื้นฐาน น่าจะเชื่อได้ว่า หุ้นกำลังก่อตัวในทิศทางขาขึ้นอย่างช้าๆ ซึ่งเป็นจังหวะดีของนักลงทุนที่เน้นลงทุนระยะกลางถึงระยะยาว
สาเหตุที่ทำให้เชื่อเช่นนั้นมาจากตัวเลขกำไรค่อนข้างเสมอต้นเสมอปลาย แต่ราคาหุ้นกลับอยู่ในระดับที่ต่ำกว่าราคาเหมาะสมค่อนข้างมาก อีกทั้งผลประกอบการในไตรมาส 3 ปี 2560 ทำกำไรได้สูงสูงถึง 7,605.42 ล้านบาท หรือ  3.73  บาทต่อหุ้น เทียบกับไตรมาส 3 ปี 2559 ทำกำไรได้เพียง 2,941.26 พันล้านบาท หรือ 1.44  บาทต่อหุ้น จึงมีแรงซื้อไหลเข้ามาในหุ้นตัวนี้เป็นจำนวนมาก ราคาหุ้นถึงทะยานขึ้นอย่างแข็งแกร่ง (ดูตารางประกอบ)

เมื่อนำประเด็นดังกล่าวมาเชื่องโยงกับค่า P/E 8.2 เท่า และค่า P/BV 1.70 เท่า ย่อมเป็นจุดที่ทำให้ทุกคนมั่นใจว่า ราคาหุ้นน่าจะไปได้ไกลพอสมควร เพราะตัวแปรหลายอย่างชี้ว่า ราคาหุ้นต่ำกว่าราคาเหมาะสมค่อนข้างเยอะ  จึงน่าจะเห็นราคาหุ้นไต่ระดับขึ้นไปอีกเรื่อยๆ
สรุปคือ วันนี้เราเห็นราคาหุ้น TOP อ่อนตัวลงจากระดับ 100 บาท ลงมายืนแถวๆ 90 บาทต้นๆ น่าจะเป็นโอกาสของการทยอย “เก็บหุ้นดี ราคาถูก” เข้าพอร์ตได้สบายๆ และตราบใดที่ราคาน้ำมันดิบยังไม่ทรุดตัวลงไปต่ำกว่า 50 เหรียญต่อบาร์เรล ก็ไม่มีอะไรน่ากลัวหรอกครับ
…

กราฟประกอบคอลัมน์ : Aspen, ราคาปิด ณ วันที่ 17 พ.ย.60